Informatīvais ziņojums “Par valsts budžeta saistību uzņemšanos Eiropas Savienības programmas “Digitālā Eiropa” līdzfinansētā projekta “Vadītāja apliecība Eiropas Savienības digitālajā makā: gatava lietošanai visā Eiropā” (mDL4EU) īstenošanai”
Ievads
2024. gada 20. maijā stājās spēkā Eiropas Parlamenta un Padomes 2024. gada 11. aprīļa Regula (ES) 2024/1183, ar ko groza Regulu (ES) Nr. 910/2014 attiecībā uz Eiropas digitālās identitātes satvara izveidi (turpmāk – eIDAS 2.0 regula). Ar minēto regulu Eiropas Savienībā tiek ieviests jauns vienotas digitālās identitātes modelis, kura centrālais elements ir Eiropas digitālās identitātes maks (turpmāk – EDIM). Regulas mērķis ir nodrošināt Eiropas Savienības iedzīvotājiem un uzņēmumiem iespēju droši, ērti un uzticami apliecināt savu identitāti un izmantot dažādus elektroniskus apliecinājumus gan publiskā, gan privātā sektora pakalpojumos visā Eiropas Savienībā. Atbilstoši eIDAS 2.0 regulas prasībām līdz 2026. gada 24. decembrim katrai dalībvalstij ir jānodrošina vismaz viens EDIM  risinājums, kas iedzīvotājiem būtu pieejams bez maksas.
EDIM koncepcija paredz, ka papildus elektroniskajai identifikācijai un elektroniskā paraksta izmantošanai lietotāji varēs drošā un standartizētā veidā saņemt, glabāt un uzrādīt dažādus pārbaudāmus elektroniskos apliecinājumus (dokumentus), piemēram, personas identitātes datus, izglītības dokumentus, profesionālās kvalifikācijas apliecinājumus vai transportlīdzekļa un autovadītāja dokumentus. Vienlaikus EDIM ieviešana ir nozīmīgs solis vienotā Eiropas digitālā tirgus attīstībā, jo tas veicinās pārrobežu pakalpojumu pieejamību, mazinās administratīvo slogu un nodrošinās vienotu pieeju digitālās identitātes izmantošanai visā Eiropas Savienībā.
Lai nodrošinātu sekmīgu eIDAS 2.0 regulas ieviešanu un savlaicīgi sagatavotu dalībvalstis EDIM ekosistēmas izveidei, Eiropas Komisija kopš 2022. gada programmas “Digitālā Eiropa” ietvaros īsteno vairākus liela mēroga pilotprojektus. Latvija jau šobrīd ir aktīvi iesaistījusies Eiropas digitālās identitātes risinājumu izstrādē un pilotēšanā, sadarbojoties ar citām Eiropas Savienības dalībvalstīm, Eiropas Komisiju un privātā sektora partneriem.
2022. gada 22. februārī Eiropas Komisija izsludināja projektu konkursu Nr. DIGITAL-2022-DEPLOY-02 “Atbalsts Eiropas digitālās identitātes satvara ieviešanai un vienreizes principa īstenošanai saskaņā ar Vienotās digitālās vārtejas regulu” (Support to the implementation of the European Digital Identity Framework and the implementation of the Once Only System under the Single Digital Gateway Regulation), kura ietvaros tika izveidoti četri Eiropas digitālās identitātes liela mēroga pilotprojekti. Viedās administrācijas un reģionālās attīstības ministrija, kopā ar valsts akciju sabiedrību “Latvijas Valsts radio un televīzijas centrs”, akciju sabiedrību “SEB banka” un citiem partneriem no 2023. gada aprīļa līdz 2025. gada augustam  piedalījās NOBID  pilotprojektā, kura mērķis bija izstrādāt un testēt  EDIM sākotnējo prototipu, kā arī veikt pirmos izmēģinājumus praktisku lietojuma scenāriju  izmantošanai publiskajā un privātajā sektorā. NOBID pilotprojekta ietvaros Latvija guva būtisku sākotnējo pieredzi EDIM arhitektūras izstrādē. 
Lai turpinātu dalībvalstīm sniegt atbalstu Eiropas digitālās identitātes ekosistēmas praktiskā ieviešanā, Eiropas Komisijas Eiropas veselības un digitālā izpildaģentūra (European Health and Digital Executive Agency – HaDEA) 2024. gadā izsludināja projektu konkursu Nr. DIGITAL-2024-BESTUSE-TECH-06 “Eiropas digitālās identitātes un uzticamības ekosistēma (standarti un paraugieviešana)” (European Digital Identity and Trust Ecosystem (Standards and Sample Implementation)). Šī konkursa ietvaros tika izveidots APTITUDE (Advanced Project for Trusted Identity Technologies and Unified Digital Ecosystem) konsorcijs, kurā Latvija piedalās kopā ar vienpadsmit Eiropas Savienības dalībvalstīm un Ukrainu. APTITUDE projekta mērķis ir nodrošināt dalībvalstu gatavību EDIM ieviešanai, pilnveidojot tehniskās specifikācijas, koplietošanas komponentes un uzticamības pakalpojumu ekosistēmu, kā arī attīstot jaunus EDIM lietojuma scenārijus. Latvija APTITUDE projekta ietvaros turpina attīstīt nacionālā EDIM risinājuma funkcionalitāti, tostarp autentifikācijas un digitālo maksājumu lietojuma gadījumus, vienlaikus stiprinot sadarbību ar publiskā un privātā sektora partneriem.
Nākamais loģiskais Eiropas digitālās identitātes attīstības posms ir pārbaudāmo elektronisko apliecinājumu praktiska ieviešana konkrētās nozarēs. Viens no nozīmīgākajiem un Eiropas Komisijas prioritāri atbalstītajiem lietojuma gadījumiem ir mobilā autovadītāja apliecība (mobile Driving Licence jeb mDL), kas ļaus iedzīvotājiem saņemt un glabāt autovadītāja apliecību EDIM risinājumā un to droši uzrādīt gan valsts iestādēm, gan privātiem pakalpojumu sniedzējiem visā Eiropas Savienībā. Mobilās autovadītāja apliecības ieviešana nodrošinās ne tikai ērtāku pakalpojumu saņemšanu un pārrobežu mobilitāti, bet arī veicinās vienotas, drošas un savstarpēji atzītas digitālās identitātes ekosistēmas attīstību Eiropā.
Ar mērķi atbalstīt dalībvalstis mobilo autovadītāja apliecību ieviešanā Eiropas Komisijas Eiropas veselības un digitālā izpildaģentūra programmas “Digitālā Eiropa” ietvaros 2025. gada 9. oktobrī izsludināja projektu konkursu DIGITAL-2025-BESTUSE-TECH-09-MDL “Support the roll-out of Mobile Driving Licenses”. Konkursa mērķis ir veicināt dalībvalstu organizatorisko, juridisko un tehnisko gatavību mDL ieviešanai EDIM ietvarā, nodrošinot pārrobežu savietojamību, kopīgu tehnisko standartu ievērošanu un vienotu lietotāju pieredzi visā Eiropas Savienībā.
Šī mērķa sasniegšanai 2025. gada laikā tika izveidots starptautisks konsorcijs mDL4EU (Mobile Driving Licence for the European Digital Identity Wallet) (turpmāk - mDL4EU), kurā apvienojušās 19 Eiropas Savienības dalībvalstis un vairāk nekā 30 publiskā un privātā sektora organizācijas, tostarp transporta un digitalizācijas iestādes, tiesībaizsardzības institūcijas, tehnoloģiju uzņēmumi un Eiropas digitālās identitātes eksperti. Konsorcija mērķis ir veidot mDL4EU pilotrpojektu (turpmāk – Pilotprojekts), kura ietvaros nodrošināt, ka dalībvalstis spēj droši izsniegt mobilās autovadītāja apliecības EDIM, kā arī nodrošināt to pārbaudi publiskajā un privātajā sektorā, izmantojot vienotus Eiropas līmeņa standartus un pārrobežu savietojamības mehānismus. Pilotprojekta ietvaros plānots izstrādāt arī dalībvalstu ieviešanas ceļvežus, koplietošanas tehniskos risinājumus un ilgtspējas modeļus, kas būs izmantojami arī pēc Pilotprojekta noslēguma.
No Latvijas projekta īstenošanā paredzēts iesaistīt Valsts digitālās attīstības aģentūru (turpmāk – VDAA), VAS “Ceļu satiksmes drošības direkciju” (turpmāk – CSDD) un Valsts policiju (turpmāk – VP). Dalība mDL4EU Pilotprojektā ļaus Latvijai izmantot NOBID un APTITUDE pilotprojektos uzkrāto pieredzi, sekmēt nacionālā EDIM risinājuma attīstību un savlaicīgi sagatavoties mobilās autovadītāja apliecības ieviešanai, vienlaikus nodrošinot Latvijas interešu pārstāvību Eiropas līmeņa tehnisko un organizatorisko risinājumu izstrādē.
Eiropas Komisija 2026. gada 16. jūnijā informēja Pilotprojekta iesniedzējus, ka mDL4EU Pilotprojekta pieteikums ir apstiprināts un ar 2026. gada jūniju ir uzsākta granta līguma sagatavošana. Līdz ar to ir nepieciešams nodrošināt valsts budžeta saistību uzņemšanos un nacionālā līdzfinansējuma pieejamību Latvijas partneru dalībai Pilotprojektā. Tādēļ informatīvā ziņojuma “Par valsts budžeta saistību uzņemšanos Eiropas Savienības programmas “Digitālā Eiropa” līdzfinansētā projekta “Mobile Driving Licence for the European Digital Identity Wallet (mDL4EU)” īstenošanai” mērķis ir pamatot valsts budžeta līdzfinansējuma piešķiršanas nepieciešamību Latvijas partneru dalībai minētajā Pilotprojektā.
Projekta aktivitātes, lomu sadalījums un līdzfinansējums
Ar Ministru kabineta 2023. gada 13. decembra rīkojumu Nr. 892 “Par Digitālās transformācijas pamatnostādņu 2021.–2027. gadam ieviešanas plānu 2023.–2027. gadam” apstiprinātā Digitālās transformācijas pamatnostādņu 2021.–2027. gadam ieviešanas plāna 2.2. rīcības virzienā “Elektroniskā identitāte un uzticamības pakalpojumi” kā viena no prioritātēm ir noteikta Eiropas digitālās identitātes maka un ar to saistītās digitālās identitātes ekosistēmas izveide Latvijā. Savukārt ar Viedās administrācijas un reģionālās attīstības ministrijas 2025. gada 24. februāra rīkojumu Nr. 1-2/25 “Par Eiropas digitālās identitātes maka izveidi un ieviešanu” VDAA ir uzdots nodrošināt Eiropas digitālās identitātes maka risinājuma ieviešanas organizēšanu Latvijā.
Mobilā autovadītāja apliecība ir viens no EDIM praktiskajiem lietojuma gadījumiem, kas paredz drošu autovadītāja apliecības izsniegšanu, uzglabāšanu un uzrādīšanu digitālā formātā. Līdz ar to mDL4EU Pilotprojekta īstenošana ir cieši saistīta ar Latvijas EDIM  ieviešanas procesu un papildina jau uzsāktās aktivitātes nacionālās digitālās identitātes infrastruktūras attīstībā.
Plānotais mDL4EU Pilotprojekta īstenošanas ilgums ir 24 mēneši. Pilotprojekta galvenais mērķis ir nodrošināt Eiropas Savienības dalībvalstu gatavību mobilo autovadītāja apliecību ieviešanai EDIM ietvarā, izstrādājot un pilotējot nepieciešamos tehniskos, organizatoriskos un juridiskos risinājumus. Pilotprojekta ietvaros paredzēts:
1. testēt un nodrošināt mobilo autovadītāja apliecību izsniegšanu EDIM;
2. testēt un nodrošināt mobilo autovadītāja apliecību pārbaudi publiskā un privātā sektora pakalpojumos;
3. testēt un īstenot pārrobežu savietojamības un atbilstības testēšanu starp Pilotprojekta dalībvalstīm;
4. testēt un attīstīt vienotas tehniskās specifikācijas un koplietošanas komponentes atbilstoši eIDAS 2.0 regulējumam un dažādiem kvalitātes/drošības standartiem;
5. izstrādāt dalībvalstu ieviešanas ceļvežus un ilgtspējas stratēģijas turpmākai mobilo autovadītāja apliecību ieviešanai Eiropas Savienībā.
No Latvijas Pilotprojekta īstenošanā plānots piedalīties VDAA, CSDD un VP:
1. VDAA Pilotprojekta ietvaros nodrošinās nacionālo koordināciju un sadarbību ar Eiropas Komisiju un Pilotprojekta konsorcija partneriem administratīvajos un organizatoriskajos jautājumos, koordinēs granta un konsorcija līgumu slēgšanas procesu, kā arī nodrošinās Pilotprojekta sasaisti ar nacionālajiem plānošanas dokumentiem un normatīvo regulējumu. Vienlaikus VDAA veicinās ieinteresēto pušu iesaisti un koordinēs sadarbību starp Pilotprojektā iesaistītajām institūcijām nacionālā līmenī. VDAA nodrošinās arī Pilotprojekta tehnisko koordināciju un EDIM infrastruktūras sasaisti ar mobilās autovadītāja apliecības risinājumu. VDAA piedalīsies tehnisko specifikāciju izstrādē, pārrobežu savietojamības testēšanā, kā arī nodrošinās Pilotprojekta rezultātu integrāciju Latvijas EDIM risinājuma attīstībā.
2. CSDD kā nacionālā autovadītāja apliecību izdevējiestāde un attiecīgo reģistru pārzinis Pilotprojekta ietvaros nodrošinās kompetenci, kas saistīta ar autovadītāja apliecību izsniegšanas un pārvaldības procesiem, kā arī iesaistīsies nepieciešamo datu apmaiņas un integrācijas risinājumu izstrādē un pilotēšanā.
3. VP Pilotprojekta ietvaros piedalīsies mobilo autovadītāja apliecību izmantošanas scenāriju izstrādē un testēšanā tiesībaizsardzības iestāžu vajadzībām, īpašu uzmanību pievēršot publiskā sektora verifikācijas procesiem un pārrobežu sadarbības aspektiem.
Pilotprojekta kopējais finansējums ir 9,997,806.08 euro, tajā skaitā Latvijas partneriem VDAA- 313 689,40 euro, CSDD -183 877,00 euro un VP -158 509,80 euro. Atbilstoši projektu konkursa nolikumā noteiktajam Pilotprojekta ietvaros Eiropas Komisija piešķir grantu ar līdzfinansējuma likmi 50%. Līdz ar to, nepieciešams Ministru kabinetam apstiprināt nacionālo līdzfinansējumu Pilotprojekta īstenošanai 50% apmērā VDAA, CSDD kā arī VP plānoto aktivitāšu īstenošanai: 
1. VDAA Pilotprojekta ietvaros (sk. 1. tabulu), paredzot papildu cilvēkresursus un nepieciešamos tehniskos resursus Pilotprojekta koordinēšanai un īstenošanai, tai skaitā:
1.1. projekta vadību un sadarbību ar Eiropas Komisiju (HaDEA) un Pilotprojekta konsorcija partneriem administratīvajos, organizatoriskajos un finanšu jautājumos, kā arī granta un konsorcija līgumu izpildi un nepieciešamo grozījumu koordinēšanu;
1.2. komunikāciju un sadarbības koordinēšanu ar Pilotprojektā iesaistītajiem partneriem nacionālā un starptautiskā līmenī, nodrošinot Pilotprojekta sasaisti ar EDIM ieviešanu Latvijā, plānošanas dokumentiem un normatīvo regulējumu;
1.3. Pilotprojekta tehnisko koordināciju, tai skaitā dalību kopējo tehnisko specifikāciju izstrādē, pārrobežu savietojamības testēšanā un Pilotprojekta rezultātu integrācijā Latvijas EDIM risinājumā;
1.4. ieinteresēto pušu iesaistes veicināšanu un sadarbības organizēšanu ar publiskā un privātā sektora organizācijām, kā arī papildu partneru piesaisti un iesaisti Pilotprojekta aktivitātēs pēc nepieciešamības.
2. CSDD Pilotprojekta ietvaros (sk. 1. tabulu), paredzot resursus un cilvēkresursus esošo personālresursu ietvaros, lai nodrošinātu ar mobilās autovadītāja apliecības izsniegšanu un pārvaldību saistīto procesu analīzi, nepieciešamo datu pieejamību, reģistru integrāciju un dalību pārrobežu pilotēšanas aktivitātēs.
3. VP Pilotprojekta ietvaros (sk. 1. tabulu), paredzot resursus un cilvēkresursus esošo personālresursu ietvaros, lai nodrošinātu mobilo autovadītāja apliecību pārbaudes scenāriju izstrādi un pilotēšanu, kā arī dalību publiskā sektora un pārrobežu verifikācijas procesu testēšanā.

1. tabula
Finansējuma sadalījums VDAA, CSDD un VP Pilotprojekta īstenošanai
	VDAA

	Pozīcija
	Nacionālais
Līdzfinansējums, euro
	Programmas “Digitālā Eiropa” finansējums, euro

	Personāla izmaksas

	144 775,00 euro

	144 775,00 euro 


	Pirkumu izmaksas (ceļošana un uzturēšana)
	1 800,00 euro 
	1 800,00 euro 

	Pirkumu izmaksas (dažādas preces, darbi un pakalpojumi)
	-
	-

	Netiešās izmaksas
	10 269,70 euro 
	10 269,70 euro 

	Kopā:
	156 844,70euro 
	156 844,70euro 

	Kopā nacionālais līdzfinansējums un programmas “Digitālā Eiropa” finansējums:
	313 689,40 euro 

	CSDD

	Pozīcija
	Nacionālais
Līdzfinansējums, euro
	Programmas “Digitālā Eiropa” finansējums, euro

	Personāla izmaksas 
	84 115,00 euro 

	84 115,00 euro 

	Pirkumu izmaksas (ceļošana un uzturēšana)
	1 800,00 euro 
	1 800,00 euro 

	Pirkumu izmaksas (dažādas preces, darbi un pakalpojumi)
	-
	-

	Netiešās izmaksas
	6 023,50 euro 
	6 023,50 euro 

	Kopā:
	91 938,50 euro 
	91 938,50 euro 

	Kopā nacionālais līdzfinansējums un programmas “Digitālā Eiropa” finansējums:
	183 877,00 euro 

	VP

	Pozīcija
	Nacionālais
Līdzfinansējums, euro
	Programmas “Digitālā Eiropa” finansējums, euro

	Personāla izmaksas*  
	70 770,00 euro 

	70 770,00 euro 

	Pirkumu izmaksas (ceļošana un uzturēšana)
	1 800,00 euro 
	1 800,00 euro 

	Pirkumu izmaksas (dažādas preces, darbi un pakalpojumi)
	1 500,00 euro 
	1 500,00 euro 

	Netiešās izmaksas
	5 184,90 euro 
	5 184,90 euro 

	Kopā:
	79 254,90 euro 
	79 254,90 euro 

	Kopā nacionālais līdzfinansējums un programmas “Digitālā Eiropa” finansējums:
	158 509,80 euro 


* Piemaksas par papildus pienākumu pildīšanu tiks aprēķinātas saskaņā ar Valsts un pašvaldību institūciju un darbinieku atlīdzības likuma 14.panta pirmo daļu un Granta līguma nosacījumiem
Pamatojoties uz projektu konkursa “Accelerating the Best Use of Technologies” (Call: DIGITAL-2025-BESTUSE-TECH-09) tēmas “Support the roll-out of EU Mobile Driving Licences” (DIGITAL-2025-BESTUSE-TECH-09-MDL) nosacījumiem, Pilotprojekta sākumā Eiropas Komisija izmaksās priekšfinansējumu 65 % apmērā no programmas “Digitālā Eiropa” finansējuma daļas. Atlikušo finansējuma daļu (35%) plānots saņemt pēc Pilotprojekta noslēguma un Eiropas Komisijas veikta Pilotprojekta gala pārskata un finanšu dokumentācijas apstiprinājuma.
Līdz ar to Latvijas Pilotprojekta partneriem nepieciešams uzņemties papildu valsts budžeta saistības priekšfinansējuma nodrošināšanai, lai nodrošinātu nepārtrauktu Pilotprojekta aktivitāšu īstenošanu visā Pilotprojekta ieviešanas periodā. Detalizēts priekšfinansējuma un nacionālā līdzfinansējuma sadalījums starp Pilotprojektā iesaistītajām institūcijām ir norādīts informatīvā ziņojuma 1. tabulā. Pēc Pilotprojekta noslēguma un Eiropas Komisijas gala maksājuma saņemšanas no programmas “Digitālā Eiropa” minētais priekšfinansējums tiks ieskaitīts valsts budžetā normatīvajos aktos noteiktajā kārtībā.
Ministru kabineta 2023. gada 14. marta sēdes protokollēmuma “Informatīvais ziņojums “Par Eiropas Parlamenta un Padomes regulas (ES) 2021/694, ar ko izveido programmu “Digitālā Eiropa” un atceļ lēmumu (ES) 2015/2240, koordinēšanu un nacionālo kontaktpunktu”” (protokols Nr. 14, 31. §) 7. punkts nosaka, ka nozares ministrija valsts budžeta līdzfinansējumu projektu īstenošanai programmas “Digitālā Eiropa” ietvaros var pieprasīt no valsts budžeta 74. resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, ja projekta īstenotājs:
1. ir valsts budžeta iestāde;
2. ar projekta ieviešanu nodrošina valsts pārvaldes deleģēta uzdevuma izpildi;
3. ir valsts dibināta augstskola vai zinātnisko institūciju reģistrā reģistrēta valsts dibināta zinātniskā institūcija, kas nodrošina valsts nozīmes projekta īstenošanu.
VDAA, CSDD un VP atbilst minētajiem nosacījumiem, jo ir publiskās pārvaldes institūcijas, kas Pilotprojekta ietvaros nodrošina valsts deleģētu funkciju izpildi.
VDAA Pilotprojekta īstenošanas nodrošināšanai provizoriski var tikt izveidotas jaunas terminētas amata vietas, ja Pilotprojekta īstenošanas gaitā tiks konstatēta šāda nepieciešamība, ar provizorisko amata vietu sadalījumu iespējams iepazīties 1. pielikumā. Ar šo amata vietu izveidi un nodarbināšanu saistītās izmaksas tiks segtas no Pilotprojektam piešķirtā finansējuma. Minētās amata vietas tiks izveidotas tikai uz Pilotprojekta īstenošanas laiku un pēc Pilotprojekta noslēguma tiks likvidētas. VP un CSDD jaunas amata vietas netiks veidotas.
2. tabula
“Iesaistīto partneru apkopojums, loma un finansējuma struktūra”
	Dalībnieks
	Loma
	Finansējuma struktūra

	VDAA
	Latvijas EDIM risinājuma izstrādātājs un uzturētājs. Pilotprojekta ietvaros VDAA nodrošinās mobilās vadītāja apliecības integrāciju Latvijas EDIM, tostarp tās saņemšanas, glabāšanas un uzrādīšanas funkcionalitāti. VDAA piedalīsies arī tehnisko risinājumu izstrādē un pielāgošanā, pārrobežu sadarbspējas testēšanā, pilotēšanā un Pilotprojekta rezultātu izplatīšanā.
	50 % nacionālais līdzfinansējums; 
50 % programmas “Digitālā Eiropa” finansējums

	CSDD
	
CSDD ir Latvijas mobilo vadītāja apliecību izdevējiestāde un vadītāja apliecību datu turētāja. Pilotprojekta ietvaros CSDD izvērtēs un pielāgos esošo vadītāja apliecību izsniegšanas infrastruktūru, nodrošinās mobilās vadītāja apliecības izsniegšanai nepieciešamo vadītāja apliecību datu pieejamību un nodošanu Latvijas EDIM risinājumam atbilstoši noteiktajām tehniskajām prasībām, kā arī nodrošinās mobilo vadītāja apliecību pilotizsniegšanu un piedalīsies pārrobežu sadarbspējas testēšanā.
	50 % nacionālais līdzfinansējums; 
50 % programmas “Digitālā Eiropa” finansējums

	VP
	Publiskā sektora mobilās vadītāja apliecības pārbaudītājs tiesībaizsardzības un ceļu satiksmes uzraudzības jomā. Pilotprojekta ietvaros VP piedalīsies mobilo vadītāja apliecību pārbaudes scenāriju un prasību definēšanā, pārbaudes risinājumu integrēšanā ar policijas darba procesiem un informācijas sistēmām, kā arī risinājuma praktiskajā pilotēšanā un pārrobežu sadarbspējas testēšanā.
	50 % nacionālais līdzfinansējums; 
50 % programmas “Digitālā Eiropa” finansējums



Turpmākie posmi
Precīzs Pilotprojekta uzsākšanas datums un īstenošanas periods tiks noteikts granta līgumā, kas provizoriski tiktu noslēgts 2026. gada oktobrī. Papildus granta līgumam starp Pilotprojektā iesaistītajiem partneriem tiks noslēgts konsorcija līgums, kurā tiks noteikta pušu savstarpējā sadarbība un darba organizācija, tostarp partneru pienākumi un atbildība, lēmumu pieņemšanas kārtība, piekļuves tiesības, finanšu pārvaldības nosacījumi un strīdu risināšanas kārtība.
Pilotprojekta īstenošana paredzēta savstarpēji saistītos un daļēji paralēli norisošos posmos:
1. Esošās situācijas un gatavības novērtēšana (provizoriski 1.–6. mēnesis). Posma ietvaros tiks izvērtēta Eiropas Savienības dalībvalstu esošā mobilo vadītāja apliecību izsniegšanas un pārbaudes infrastruktūra, datu plūsmas, tehniskās komponentes un nacionālie risinājumi. Tiks identificētas nepieciešamās izmaiņas un atkarības, lai nodrošinātu atbilstību EDIM arhitektūras un atsauces ietvaram, kā arī standartiem ISO/IEC 18013-5:2021 “Personal identification — ISO-compliant driving licence — Part 5: Mobile driving licence (mDL) application” un ISO/IEC TS 18013-7:2025 “Personal identification — ISO-compliant driving licence — Part 7: Mobile driving licence (mDL) add-on functions”.
2. Nacionālo risinājumu izstrāde un integrācija (provizoriski 3.–18. mēnesis). Dalībvalstis izstrādās vai pielāgos mobilo vadītāja apliecību izsniegšanas un pārbaudes komponentes, saskarnes un saistītos pakalpojumus. Mobilo vadītāja apliecību izsniegšanas risinājuma integrācija ar informācijas sistēmām un EDIM, kā arī pārbaudes risinājumu integrācija ar pārbaudošo iestāžu darba procesiem un informācijas sistēmām. Vienlaikus tiks veikta risinājumu atbilstības testēšana kopējā testēšanas vidē.
3. Pārrobežu sadarbspējas testēšana un pilotēšana (provizoriski 9.–22. mēnesis). Posma ietvaros tiks veikti divpusēji un daudzpusēji testi, lai pārbaudītu dažādās dalībvalstīs izsniegtu mobilo vadītāja apliecību saņemšanu, uzrādīšanu un pārbaudi gan klātienē, tostarp ceļu satiksmes uzraudzības laikā, gan attālināti. Tiks vērtēta risinājumu tehniskā darbība, drošība, lietojamība, savietojamība un atbilstība kopīgi noteiktajām prasībām.
4. Rezultātu apkopošana un turpmākās ieviešanas sagatavošana (provizoriski 18.–24. mēnesis). Pilotprojekta noslēguma posmā tiks apkopoti testēšanas un pilotēšanas rezultāti, identificētās problēmas, lietotāju un iesaistīto institūciju atsauksmes, kā arī sagatavoti ieteikumi risinājumu pilnveidošanai. Tiks izstrādāti nacionālie mobilo vadītāja apliecību ieviešanas ceļveži un ilgtspējas stratēģijas, lai nodrošinātu risinājumu turpmāku izmantošanu un attīstību pēc Pilotprojekta noslēguma.
1. attēls
Vispārīga projekta laika līnija



Nobeigums
Dalība Pilotprojektā sniegs Latvijai iespēju sadarbībā ar plašu Eiropas Savienības dalībvalstu un nozares partneru loku attīstīt un testēt mobilās vadītāja apliecības izsniegšanu, saņemšanu Latvijas EDIM un pārbaudi gan nacionālā, gan pārrobežu līmenī. Ņemot vērā nepieciešamību nodrošināt dažādu dalībvalstu risinājumu savstarpējo savietojamību un atbilstību vienotām tehniskajām un drošības prasībām, pieredzes apmaiņa un kopīga testēšana būs būtiska iespējamo tehnisko, juridisko un organizatorisko izaicinājumu savlaicīgai identificēšanai. Papildus Pilotprojekta ietvaros tiks risināti ar mobilās vadītāja apliecības ieviešanu Latvijā saistīti praktiski jautājumi un Latvijas EDIM, pārbaudes risinājumu integrāciju VP darba procesos, kā arī mobilās vadītāja apliecības izmantošanas, drošības, lietojamības un pārrobežu sadarbspējas pārbaude reālos lietošanas scenārijos.
Mobilā vadītāja apliecība ir viens no būtiskākajiem un praktiski visplašāk izmantojamajiem EDIM lietojuma gadījumiem. Tā ļaus personai droši apliecināt transportlīdzekļa vadīšanas tiesības digitālā formā gan klātienē, piemēram, ceļu satiksmes pārbaudes laikā, gan attālināti, tostarp izmantojot transporta, mobilitātes un transportlīdzekļu nomas pakalpojumus. Vienota un pārrobežā savietojama mobilā vadītāja apliecība samazinās nepieciešamību uzrādīt fizisku dokumentu, vienkāršos datu pārbaudi un mazinās dokumentu viltošanas risku, vienlaikus nodrošinot personas kontroli pār nododamo datu apjomu. Vienlaikus, radītie bieznesa procesi var tikt pārizmantoti tālākā EDIM darbībā un citos lietošanas scenārijos.
Dalība Pilotprojektā vienlaikus sekmēs Latvijas gatavību ieviest Eiropas Parlamenta un Padomes 2025. gada 22. oktobra Direktīvas (ES) 2025/2205 par vadītāju apliecībām [footnoteRef:1] un Eiropas Parlamenta un Padomes 2025. gada 22. oktobra Direktīvas (ES) 2025/2206, ar ko groza Direktīvu (ES) 2025/2205 attiecībā uz dažiem transportlīdzekļa vadīšanas liegumiem, prasības. Direktīva (ES) 2025/2205 paredz vienota Eiropas Savienības standarta mobilās vadītāja apliecības ieviešanu, tostarp tās izsniegšanu izmantošanai Eiropas digitālās identitātes makos elektroniska atribūtu apliecinājuma veidā, savukārt Direktīva (ES) 2025/2206 stiprina transportlīdzekļa vadīšanas tiesību un noteiktu vadīšanas liegumu pārrobežu piemērošanu un informācijas apmaiņu starp dalībvalstīm. mDL4EU Pilotprojekta ietvaros paredzētā mobilās vadītāja apliecības izsniegšanas, pārbaudes, statusa informācijas apmaiņas un pārrobežu savietojamības risinājumu izstrāde un praktiska testēšana ļaus Latvijai savlaicīgi izvērtēt abu direktīvu ieviešanai nepieciešamos tehniskos, organizatoriskos un procesuālos risinājumus. Tādējādi CSDD un Valsts policijas dalība Pilotprojektā nodrošinās iespēju praksē pārbaudīt risinājumus, kas nākotnē būs nepieciešami gan mobilās vadītāja apliecības aprites nodrošināšanai, gan efektīvai informācijas apmaiņai un transportlīdzekļu vadīšanas tiesību kontrolei pārrobežu situācijās. [1:  ar ko groza Eiropas Parlamenta un Padomes Regulu (ES) 2018/1724 un Eiropas Parlamenta un Padomes Direktīvu (ES) 2022/2561 un atceļ Eiropas Parlamenta un Padomes Direktīvu 2006/126/EK un Komisijas Regulu (ES) Nr. 383/2012.] 

Līdz ar to, ievērojot iepriekš minēto, turpmākā rīcība: 
1. Pieņemt zināšanai iesniegto informatīvo ziņojumu.
2. Atbalstīt projekta "Vadītāja apliecība Eiropas Savienības digitālajā makā: gatava lietošanai visā Eiropā" (Mobile Driving Licence for the European Digital Identity Wallet: ready for use across Europe) (turpmāk – Pilotprojekts) īstenošanu par kopējo summu 656 076,20 euro, tai skaitā programmas "Digitālā Eiropa" finansējums 328 038,10 euro un valsts budžeta līdzfinansējums 328 038,10  euro. Noteikt Valsts digitālās attīstības aģentūru par Pilotprojekta koordinējošo institūciju Latvijā, vienlaikus Valsts policiju un  VAS "Ceļu satiksmes drošības direkcija" par Pilotprojekta sadarbības partneriem.
3. Noteikt Valsts digitālās attīstības aģentūru par Pilotprojekta tehniskā nodrošinājuma Eiropas Digitālās Identitātes maka risinājuma īstenotāju Latvijā.
4. Noteikt VAS "Ceļu satiksmes drošības direkcija" par Pilotprojekta mobilās vadītāja apliecības izsniegšanas risinājuma īstenotāju un mobilās vadītāja apliecības datu nodrošinātāju Latvijā.
5. Noteikt Valsts policiju par mobilās vadītāja apliecības pārbaudes risinājuma un tā pilotēšanas ceļu satiksmes uzraudzības procesos īstenotāju Latvijā.
6. Valsts digitālās attīstības aģentūrai nacionāli koordinēt Granta līguma parakstīšanu ar Eiropas Komisiju par Pilotprojekta īstenošanu.
	7. Ievērojot ziņojumā norādīto, atļaut Pilotprojekta īstenošanai uzņemties valsts budžeta ilgtermiņa saistības no 2026. līdz 2029. gadam 442 851,45 euro apmērā, tai skaitā līdzfinansējuma nodrošināšanai 328 038,10 euro apmērā un priekšfinansējuma nodrošināšanai 114 813,35 euro  apmērā, tai skaitā:
	7.1. Viedās administrācijas un reģionālās attīstības ministrijai (Valsts digitālās attīstības aģentūrai) 211 740,35 euro apmērā, tai skaitā līdzfinansējuma nodrošināšanai 156 844,70 euro  apmērā un priekšfinansējuma nodrošināšanai 54 895,64 euro  apmērā;
	7.2. Iekšlietu ministrijai (Valsts policijai) 106 994,12 euro  apmērā, tai skaitā līdzfinansējuma nodrošināšanai 79 254,90 euro  apmērā un priekšfinansējuma nodrošināšanai 27 739,22 euro apmērā;
	7.3. Satiksmes ministrijai (VAS "Ceļu satiksmes drošības direkcijai") 124 116,98 euro  apmērā, tai skaitā līdzfinansējuma nodrošināšanai 91 938,50 euro  apmērā un priekšfinansējuma nodrošināšanai 32 178,48 euro  apmērā.
	8. Viedās administrācijas un reģionālās attīstības ministrijai (Valsts digitālās attīstības aģentūrai), Iekšlietu ministrijai (Valsts policijai) un Satiksmes ministrijai (VAS "Ceļu satiksmes drošības direkcijai") nodrošināt, ka 2029. gadā valsts pamatbudžetā tiek ieskaitīts no Eiropas Komisijas saņemtais finansējums par Pilotprojekta īstenošanu 7. punktā minētā priekšfinansējuma apmērā.
	9. Viedās administrācijas un reģionālās attīstības ministrijai (Valsts digitālās attīstības aģentūrai), Iekšlietu ministrijai (Valsts policijai) un Satiksmes ministrijai (VAS "Ceļu satiksmes drošības direkcijai") normatīvajos aktos noteiktajā kārtībā iesniegt Finanšu ministrijā pieprasījumu finansējuma pārdalei no 74. resora "Gadskārtējā valsts budžeta izpildes procesā pārdalāmais finansējums" valsts pamatbudžeta programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (no 2027. gada 74. resora "Valsts budžeta izpildes procesā pārdalāmais finansējums" valsts budžeta programma 74.80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai"), nepārsniedzot šī protokollēmuma 7. punktā noteikto apmēru.
	10.  Atļaut Valsts digitālās attīstības aģentūrai uz Pilotprojekta īstenošanas laiku, t.i., uz 24 mēnešiem no Granta līguma noslēgšanas, nepieciešamības gadījumā izveidot terminētas amata vietas uz projekta laiku, kas tiek finansētas no Pilotprojekta līdzekļiem, lai nodrošinātu Pilotprojekta īstenošanu.

Viedās administrācijas un reģionālās attīstības ministrs 		Edgars Tavars
Lāsma Līga Pastare
Lasma.pastare@vdaa.gov.lv

Pielikums 
VDAA indikatīvs izmaksu sadalījums par noteiktu darba slodzi projektā
	Amata vieta
	Amata klasifikācija
	Mēnešalgu grupa
	Slodze projektā
	Nodarbinātības mēnešu skaits
	Mēnešalgas aprēķins atbilstoši skalas viduspunktam attiecīgajai mēnešalgu grupai
	 
	 

	
	
	
	
	
	26.g viduspunkts (atbilstoši VK vadl)
	Vispārējās piemaksas 5 %
	Naudas balvas un prēmijas 10%
	Sociālās garantijas 5% apmērā
	Darba devēja sociālais nodoklis (EKK 1200) 23,59%
	Kopējās indikatīvās izmaksas mēnesī
	Kopējās indikatīvās izmaksas projektā

	
	
	
	
	
	
	
	
	
	
	
	
	

	Sistēmu un biznesa procesu analītiķis
Biznesa procesu analītiķis*
	21.4. IV
	12
	50%
	24
	 3 643,00 € 
	     182,15 € 
	   364,30 € 
	   182,15 € 
	1 031,26 € 
	5 402,86 € 
	64 834,33 € 
	

	Sistēmu un biznesa procesu analītiķis
Biznesa procesu analītiķis*
	21.4. IV
	12
	50%
	24
	 3 643,00 € 
	     182,15 € 
	  364,30 € 
	   182,15 € 
	1 031,26 € 
	5 402,86 € 
	 64 834,33 € 
	

	IKT pakalpojumu vadītājs 
IT pakalpojumu vadītājs*
	21.5. V
	12
	50%
	24
	 3 643,00 € 
	     182,15 € 
	  364,30 € 
	   182,15 € 
	1 031,26 € 
	5 402,86 € 
	 64 834,33 € 
	

	Projekta vadītājs**
	39.1. IV A
	11
	50%
	24
	 2 927,00 € 
	     146,35 € 
	  292,70 € 
	   146,35 € 
	  828,58 € 
	4 340,98 € 
	52 091,70 € 
	

	Produkta portfeļa vadītājs
Produkta vadītājs*
	21.8. III
	12
	30%
	24
	 3 643,00 € 
	     182,15 € 
	  364,30 € 
	   182,15 € 
	1 031,26 € 
	5 402,86 € 
	38 900,60 € 

	

	
	
	
	
	
	
	
	
	
	
	KOPĀ
	285 495,27 € 

	



*Potenciāli jauniziveidotās terminētas amata vietas uz Pilotptojekta norises laiku
**esoša amata vieta

Analīze


Izstrāde


Testēšana


